Ѿре́клъ у́бѡ ѕлочести́вый, є́же му́чити су́ровѣ, вку́пѣ же и ѡбъ̑явле́ннѡ безчеловѣ́чнѣ, та́кѡ искуша́ти хрс̑тіа́ны: стыдя́ся же и ѡбзира́я, да не прилага́ются мно́жайшіи, сокрове́ннѣ нѣ́какѡ ѡскверни́ти сія̂ льсти́вый и скве́рный умы́сли: ѿѻну́дуже и соблю́дъ, я́коже на́шъ язы́къ хрс̑то́въ, пе́рвую ст҃ы́хъ постѡ́въ седми́цу наипа́че ѡчища́ется, и внима́етъ бг҃у: єпа́рха гра́да призва́въ, повелѣ̀ продає́мыя ѻбы́чнѣ снѣ̂ди ѿ среды̀ ѿнестѝ, другі̂я же снѣ̂ди предложи́ти то́ржищу, си́рѣчь хлѣ́бы и питія̂, ѿ же́ртвъ єгѡ̀ кровьмѝ сія̂ пре́жде смѣси́вша, и въ смѣше́ніи ѡскверни́вша: я́кѡ да у́бѡ ѿ поста̀ сія̂ купу́ющіи па́че въ чистотѣ̀ ѡскверни́лися бы́ша